CELEX: 32012D0110
Language: bg
Date: 2012-02-10 00:00:00
Title: 2012/110/ЕС: Решение за изпълнение на Комисията от 10 февруари 2012 година относно превантивна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техни продукти (нотифицирано под номер C(2012) 676)  текст от значение за ЕИП

23.2.2012   
            
            
               BG
            
            
               Официален вестник на Европейския съюз
            
            
               L 50/46
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 10 февруари 2012 година
   относно превантивна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техни продукти
   (нотифицирано под номер C(2012) 676)
   (само текстът на португалски език е автентичен)
   (текст от значение за ЕИП)
   (2012/110/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (1), и по-специално член 57, параграф 2 от нея,
   като има предвид, че:
   
               (1)
            
            
               Директива 2005/94/ЕО определя някои превантивни мерки, свързани с наблюдението и ранното откриване на инфлуенцата по птиците, и с увеличаване на степента на осведоменост и подготвеност от страна на компетентните органи и на фермерската общност за рисковете от тази болест.
            
         
               (2)
            
            
               След появата на огнища на нископатогенна инфлуенца по птиците през 2007 и 2008 г. в някои птицевъдни стопанства в централната и западната част на Португалия, и по-специално в стопанства, отглеждащи птици, предназначени за възстановяване на запаси от дивеч, бе изпълнен план за спешна ваксинация въз основа на Решение 2008/285/ЕО на Комисията от 19 март 2008 г. относно спешна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техните продукти (2) и посочената болест бе изкоренена успешно.
            
         
               (3)
            
            
               Въз основа на извършена оценка на риска обаче бе решено, че ценни зеленоглави патици за разплод, отглеждани в стопанство, намиращо се в района на Lisboa e Vale do Tejo, Ribatejo Norte, Vila Nova da Barquinha, продължават да са изложени на потенциалния риск от заразяване с инфлуенца по птиците, по-специално посредством възможен непряк контакт с диви птици („стопанството“).
            
         
               (4)
            
            
               Поради това Португалия представи план за превантивна ваксинация против инфлуенца по птиците като дългосрочна мярка до 31 юли 2009 г., който бе одобрен с Решение 2008/838/ЕО на Комисията от 3 ноември 2008 г. относно превантивна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техни продукти (3). До 31 юли 2011 г. Португалия изпълни допълнителен план за превантивна ваксинация, одобрен с Решение 2010/189/ЕС относно превантивна ваксинация срещу нископатогенна инфлуенца по птиците при зеленоглавите патици в Португалия и някои мерки, ограничаващи движението на такива домашни птици и техните продукти (4).
            
         
               (5)
            
            
               В съответствие с член 8 от Решение 2010/189/ЕС Португалия представи пред Постоянния комитет по хранителната верига и здравето на животните доклад за изпълнението на посочения план за превантивна ваксинация.
            
         
               (6)
            
            
               На 28 ноември 2011 г. Португалия внесе за одобрение от Комисията нов план за превантивна ваксинация, който да се изпълнява до 31 юли 2013 г. („планът за превантивна ваксинация“).
            
         
               (7)
            
            
               В научните си становища относно използването на ваксинация за контролиране на инфлуенцата по птиците, издадени от Европейския орган за безопасност на храните през 2005 г. (5), 2007 г. (6) и 2008 г. (7), експертната група по здравето на животните и хуманното отношение към тях заяви, че спешната и превантивна ваксинация против инфлуенца по птиците е ценно средство в допълнение към мерките за контрол над тази болест.
            
         
               (8)
            
            
               Освен това Комисията проучи плана за превантивна ваксинация, внесен от Португалия, който засяга горепосоченото стопанство, и е удовлетворена, че той съответства на съответното законодателство на Съюза. С оглед на епидемиологичната обстановка по отношение на нископатогенната инфлуенца по птиците в Португалия, вида на стопанството, което трябва да се ваксинира, и ограничения обхват на плана за ваксинация, този план за превантивна ваксинация следва да бъде одобрен.
            
         
               (9)
            
            
               За целите на плана за превантивна ваксинация, който ще се изпълнява от Португалия, следва да се използват само ваксини, чиято употреба е разрешена в съответствие или с Директива № 2001/82/ЕО на Европейския парламент и на Съвета от 6 ноември 2001 г. относно кодекса на Общността за ветеринарните лекарствени продукти (8), или с Регламент (ЕО) № 726/2004 на Европейския парламент и на Съвета от 31 март 2004 г. за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (9).
            
         
               (10)
            
            
               Освен това в стопанството, в което се отглеждат ваксинираните зеленоглави патици и неваксинираната индикаторна група птици, следва да се извършват наблюдение и лабораторни изследвания съгласно плана за превантивна ваксинация.
            
         
               (11)
            
            
               Също така е целесъобразно да се въведат някои ограничения за движението на ваксинираните зеленоглави патици, техните яйца за люпене и на зеленоглавите патици с произход от такива патици съгласно плана за превантивна ваксинация. Предвид малкия брой зеленоглави патици в стопанството, където ще се проведе превантивната ваксинация, както и от съображения, свързани с логистика и проследяване, ваксинираните зеленоглави патици не следва да бъдат местени от това стопанство, а да бъдат умъртвявани след края на репродуктивния им цикъл в съответствие с изискванията на член 10, параграф 1 от Директива 93/119/ЕИО на Съвета от 22 декември 1993 г. относно защитата на животните по време на клане или умъртвяване (10).
            
         
               (12)
            
            
               Във връзка с търговията с домашни птици, предназначени за възстановяване на запаси от дивеч, в Португалия бяха взети допълнителни мерки в изпълнение на Решение 2006/605/ЕО на Комисията от 6 септември 2006 г. относно определени защитни мерки по отношение на търговията в Общността с домашни птици, предназначени за възстановяване на запасите от дивеч (11).
            
         
               (13)
            
            
               За да бъде намалено икономическото въздействие върху засегнатото стопанство, следва да бъдат предвидени някои изключения от ограниченията за движението на зеленоглавите патици с произход от ваксинирани зеленоглави патици, тъй като такова движение не представлява специфичен риск от разпространението на болестта, и при положение че са проведени мерките за официално наблюдение и са спазени специалните ветеринарно-санитарни изисквания за търговия в рамките на Съюза.
            
         
               (14)
            
            
               Планът за превантивна ваксинация следва да се одобри, така че да може да бъде изпълнен до 31 юли 2013 г. Поради това настоящото решение следва да се прилага до посочената дата.
            
         
               (15)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Предмет и обхват
   1.   С настоящото решение се установяват някои мерки, които трябва да се приложат в Португалия, където се провежда превантивна ваксинация на зеленоглави патици (Anas platyrhynchos), предназначени за възстановяване на запаси от дивеч („зеленоглави патици“), в стопанство, което е изложено на риск от инфлуенца по птиците.
   Тези мерки включват някои ограничения за движението в Португалия и изпращането от Португалия на ваксинираните зеленоглави патици, техните яйца за люпене и излюпените от тях зеленоглави патици.
   2.   Настоящото решение се прилага, без да се засягат защитните мерки, които ще бъдат предприети от Португалия в съответствие с Директива 2005/94/ЕО и с Решение 2006/605/ЕО.
   Член 2
   Одобряване на плана за превантивна ваксинация
   1.   Планът за превантивна ваксинация против нископатогенна инфлуенца по птиците в Португалия, внесен от Португалия в Комисията на 28 ноември 2011 г., който да се изпълнява до 31 юли 2013 г. в стопанство в района на Lisboa e Vale do Tejo, Ribatejo Norte, Vila Nova da Barquinha („планът за превантивна ваксинация“) е одобрен.
   2.   Комисията публикува плана за превантивна ваксинация.
   Член 3
   Условия за осъществяване на плана за превантивна ваксинация
   1.   Португалия гарантира, че зеленоглавите патици ще се ваксинират в съответствие с плана за превантивна ваксинация с моновалентна инактивирана хетероложна ваксина, съдържаща подтипа H5 на инфлуенцата по птиците, чиято употреба е разрешена от тази държава-членка в съответствие с Директива 2001/82/ЕО или с Регламент (ЕО) № 726/2004.
   2.   Португалия гарантира, че се извършват наблюдение и лабораторни изследвания в стопанството, отглеждащо ваксинираните зеленоглави патици и неваксинираната индикаторна група патици, както е посочено в плана за превантивна ваксинация.
   3.   Португалия гарантира, че планът за превантивна ваксинация се изпълнява ефикасно.
   Член 4
   Маркиране на ваксинирани зеленоглави патици и ограничения относно тяхното движение, изпращане и унищожаване
   Компетентният орган гарантира, че ваксинираните зеленоглави патици в стопанството, посочено в член 2, параграф 1:
   
               а)
            
            
               са маркирани индивидуално;
            
         
               б)
            
            
               не се местят в други птицевъдни стопанства в Португалия; или
            
         
               в)
            
            
               се изпращат от Португалия.
            
         След края на репродуктивния им период такива патици се умъртвяват в стопанството, посочено в член 2, параграф 1 от настоящото решение в съответствие с изискванията в член 10, параграф 1 от Директива 93/119/ЕИО, а труповете им се премахват по безопасен начин.
   Член 5
   Ограничения за движението и изпращането на яйца за люпене с произход от зеленоглави патици от стопанството, посочено в член 2, параграф 1
   Компетентният орган гарантира, че яйца за люпене с произход от зеленоглави патици от стопанството, посочено в член 2, параграф 1, могат да бъдат преместени само в люпилня в Португалия и не могат да бъдат изпращани от Португалия.
   Член 6
   Ограничения за движението и иззпращането на зеленоглави патици с произход от ваксинирани зеленоглави патици
   1.   Компетентният орган гарантира, че зеленоглави патици с произход от ваксинираните зеленоглави патици след излюпването могат да бъдат преместени само в стопанство, разположено в зона, установена от Португалия, около стопанството, посочено в член 2, параграф 1, както това е определено в плана за превантивна ваксинация.
   2.   Чрез дерогация от параграф 1 и при условие че зеленоглавите патици с произход от ваксинираните зеленоглави патици са на възраст повече от четири месеца, те могат да бъдат:
   
               а)
            
            
               пускани на свобода в природата в Португалия; или
            
         
               б)
            
            
               изпращани от Португалия, при условие че:
               
                           i)
                        
                        
                           резултатите от наблюдението и лабораторните изследвания, както са определени в плана за превантивна ваксинация, са благоприятни; и
                        
                     
                           ii)
                        
                        
                           условията за изпращане на домашни птици, предназначени за възстановяване на запаси от дивеч, установени в Решение 2006/605/ЕО, са спазени.
                        
                     
         Член 7
   Здравно сертифициране за търговия в рамките на Съюза със зеленоглави патици с произход от ваксинирани зеленоглави патици
   Португалия гарантира, че здравните сертификати за търговия в рамките на Съюза с домашни птици, предназначени за възстановяване на запаси от дивеч, посочени в член 6, параграф 2, буква б), съдържат следното изречение:
   
      „Ветеринарно-санитарните условия на тази пратка са в съответствие с Решение за изпълнение 2012/110/ЕС (12) на Комисията.
   
   Член 8
   Доклади
   Португалия внася в Комисията доклад за изпълнението на плана за превантивна ваксинация в срок един месец от датата на прилагане на настоящото решение и след това на всеки шест месеца представя доклад на Постоянния комитет по хранителната верига и здравето на животните.
   Член 9
   Прилагане
   Настоящото решение се прилага до 31 юли 2013 г.
   Член 10
   Адресати
   Адресат на настоящото решение е Португалската република.
   
      Съставено в Брюксел на 10 февруари 2012 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 10, 14.1.2006 г., стр. 16.
   
      (2)  ОВ L 92, 3.4.2008 г., стр. 37.
   
      (3)  ОВ L 299, 8.11.2008 г., стр. 40.
   
      (4)  ОВ L 83, 30.3.2010 г., стр. 62.
   
      (5)  The EFSA Journal (2005) 266, 1-21; Научно становище относно аспектите на инфлуенцата по птиците, свързани със здравето на животните и хуманното отношение към тях.
   
      (6)  The EFSA Journal (2007) 489, Научно становище относно ваксинацията против инфлуенца по птиците от подтипове H5 и H7 при домашни птици и птици, държани в плен.
   
      (7)  The EFSA Journal (2008) 715, 1-161; Научно становище относно аспектите на инфлуенцата по птиците, свързани със здравето на животните и хуманното отношение към тях, и рисковете от появата ѝ в птицевъдните стопанства в ЕС.
   
      (8)  ОВ L 311, 28.11.2001 г., стр. 1.
   
      (9)  ОВ L 136, 30.4.2004 г., стр. 1.
   
      (10)  ОВ L 340, 31.12.1993 г., стр. 21.
   
      (11)  ОВ L 246, 8.9.2006 г., стр. 12.
   
      (12)  ОВ L 50, 23.2.2012 г., стр. 46.“